बाक्सा , 7 नभेम्बर : बाक्सानि मुसलपुराव थानाय जिल्ला बेंगिरिनि न'ब्लाङाव गंथाम जिल्ला फारियै बाक्सा , बरपेटा आरो नलबारि जिल्लानि बाक्सा , नलबारि बेलसर आरो बरपेटा पि एइस इ डिभिजननि बिफानारि आरो सरकारि थिकादारफोरजों एन डब्लिउ किउ , एस एम आरो सि बि डब्लिउ डब्लिउनि सायाव नायफाम जथुम खुंनाय जायो । बे जथुमाव राइज्योनि पि एइस इ बिफाननि मन्थ्रि रिहन दैमारिआ गाहाय आलासि महरै बाहागो लानानै खौरांगिरिफोरजों जानाय मोगा - मोगियाव बुङोदि , जिहेथु हा सिंनि दैयाव गोबां आरसेनिक मोन्नाय जादों , बेखायनो राइजो - राजानो फैगौ डिसेम्बर दाननि गेजेरावनो आरसेनिक गैयै गोग्गो लोंग्रा दै जगायनो थाखाय मोनथाम जिल्ला फारियै बाक्सा , नलबारि आरो बरपेटानि बिफानारि आरो सरकारि थिकादारफोरजों बे जथुमखौ हांखायनाय जादों । बबेखानि राइज्योनि गंफ्रोम गामि - नोगोरफोरनि गासै राइजो - राजाफोरनो पाइफनि गेजेरजों फैगौ डिसेम्बर दाननि गेजेरावनो गोग्गो दै जगायनो हानायनि राहा खालामनो बे जथुमनि गेजेरजों गासै बिफाननि बिफानारि आरो सरकारि थिकादारफोरखौ बिथोन होनाय जादों । बेनि अनगायैबो बायदि रोखोमनि गाज्रि जानाय आरो आद्रा जाना थानाय गासै गोग्गो दै जगायग्रा बिथांखिफोरखौ मोजां खालामनो थांखि लानाय जादों आरो बेफोर गासैबो फिन मोजां जाफिनजोबगोन । मिजिंथियो बेफोर गासैबो बिथांखिफोरखौ राइजो - राजाफोरा गावनिनो दोहोन महरै गनायना बाहायनो नाजायो । गोग्गो लोंग्रा दैनि जेंनाया माबेबा ओन्सोलावल' नडा भारत - भुटान सिमना सेराव थानाय गासै जायगायावनो दैनि गोबां जेंना दं । मानोना दिनै बिलो , दैमा , बायदिनिल' दैया रानलाङाखै , हा सिंनि दैयाबो रानलांनो हमदों । बेखायनो बेफोर ओन्सोलनि दैनि जेंनाखौ 2024 माइथायनि गेजेराव फोजोबनाय जागोन । एरैहाय खौरांगिरिआ मन्थ्रि रिहन दैमारिआ बि जे पि हान्जाआव हाबहैगोन नामा होन्नानै सोनायनि फिन्नायाव बिथाङा बुङोदि , आंनि राजखान्थियारि हाबाफारिया बि पि एफनिफ्रायनो जागायदों आरो बि पि एफआवनो थानानै आजिरा लागोन । बेयाव बि पि एफ हान्जाखौ नागारनायनि सोलुआनो फैया । लोगोसे बिथाङा फैगौ बिसायख'थियावबो देरहानानै ब्रैथि खेबनि थाखाय बि टि सियाव बि पि एफआनो सरकार दागोन होन्नानै बुंथियो । अदेबानि बि पि एफ हान्जानि गाहाय नेहाथारि थामहिनबा तामुलपुर जथायनि एम एल ए इमानुयेल मसाहारिआ बि पि एफ हान्जाखौ नागारनानै बि जे पि हान्जायाव हाबहैनो नागिरनायनि सायाव सोंनायनि फिन्नाय होनो थांनानै बिथां दैमारिआ बुंबावोदि , बिथां इमानुयेल मसाहारिआ मा जाहोनाव एबा मा जाहोननि थाखाय बि पि एफ हान्जाखौ गाज्रि मोन्नानै बि पि एफ हान्जानिफ्राय ओंखारनो सान्दों बिथां इमानुयेलनिसो बाथ्रा । बे जथुमाव फारियै नुजाथिदोंमोन तामुलपुर जथायनि एम एल ए इमानुयेल मसाहारि , जे जे एमनि मिसन डिरेक्टर आसिल खर , पि एइस इ बिफाननि एडिसनेल सिफ इन्जिनियार बि दास , सिफ इन्जिनियार एम के दास , एडिसनेल सिफ इन्जिनियार एस नाथ , बाक्सानि जिल्ला बेंगिरि रन्जन शर्मा आरो गोबां बिफाननि बिबानगिरि बिथांमोनहा । 
मुसलपुराव एन डब्लिउ किउ , एस एम आरो सि बि डब्लिउ डब्लिउनि सायाव नायफाम जथुम